गाय से प्रेम सिर्फ सांप्रदायिक प्रेम होगा, तब गाय नहीं बचेगी। उसे एक नहीं तो दूसरा खाएगा। नहीं तो वह अन्य प्रकार से मरेगी। दूध न देने वाली बूढ़ी गायों का क्या होता है? वे बूचड़खाने में जाती हैं या गोमांस के व्यापारियों के पास। हमारे देश से गोमांस का निर्यात बढ़ता जा रहा है और यह कारोबार ज्यादातर हिंदुओं के पास है। लेकिन अब सब से बड़ी समस्या है, नर-गायों का क्या करें। गांवों में अब बैल दिखाई नहीं देते। उनका काम मशीनें करने लगी हैं। इसलिए गाय के जब बेटी होती है, तब उसे रख लेते हैं, पर बेटा होता है, तो उसे अपनी चिंता करने के लिए खुला छोड़ देते हैं। इन्हैं कैसी मृत्यु प्राप्त होती होगी, इसकी कल्पना करना बहुत मुश्किल नहीं है। मनुष्यों में लैंगिक संतुलन जितना बिगड़ा हुआ है, उससे ज्यादा लैंगिक असंतुलन गायों की दुनिया में है। इसके नतीजे अच्छे नहीं हो सकते।